EVROPSKA KOMISIJA Bruselj, 8.9.2022 COM(2022) 469 final 2022/0284(NLE) Predlog IZVEDBENI SKLEP SVETA o odobritvi ocene načrta za okrevanje in odpornost za Nizozemsko {SWD(2022) 292 final}



2022/0284 (NLE) Predlog IZVEDBENI SKLEP SVETA o odobritvi ocene načrta za okrevanje in odpornost za Nizozemsko SVET EVROPSKE UNIJE – ob upoštevanju Pogodbe o delovanju Evropske unije, ob upoštevanju Uredbe (EU) 2021/241 Evropskega parlamenta in Sveta z dne 12. februarja 2021 o vzpostavitvi Mehanizma za okrevanje in odpornost in zlasti člena 20 Uredbe, ob upoštevanju predloga Evropske komisije, ob upoštevanju naslednjega: (1)Izbruh COVID-19 je negativno vplival na gospodarstvo Nizozemske. V letu 2019 je bruto domači proizvod na prebivalca (BDP na prebivalca) Nizozemske znašal 149,8 % povprečja EU. Realni BDP Nizozemske se je v letu 2020 zmanjšal za 3,9 %, v obdobju 2020–2021 pa povečal za skupno 0,8 %. Dolgoročni vidiki, ki vplivajo na srednjeročno gospodarsko uspešnost, vključujejo makroekonomska neravnotežja, povezana z visokim zasebnim dolgom in visokim presežkom na tekočem računu, izkrivljanja na trgu stanovanjskih nepremičnin, staranje prebivalstva, energetske in okoljske izzive ter segmentacijo trga dela. (2)Svet je 9. julija 2019, 20. julija 2020 in 12. julija 2022 v okviru evropskega semestra na Nizozemsko naslovil priporočila. Svet je Nizozemski priporočil, naj zmanjša davčne spodbude za zadolževanje gospodinjstev in izkrivljanja na trgu stanovanjskih nepremičnin, zagotovi, da bo drugi steber pokojninskega sistema preglednejši, medgeneracijsko pravičnejši in odpornejši na pretrese, ter izvaja politike za povečanje razpoložljivega dohodka gospodinjstev. Priporočil ji je tudi, naj zmanjša spodbude za samozaposlene brez zaposlenih in hkrati spodbuja ustrezno socialno zaščito za samozaposlene, obravnava navidezne samozaposlitve ter zmanjša spodbude za prožno zaposlovanje in zaposlitve za določen čas. Nizozemski je priporočil tudi, naj okrepi celovito vseživljenjsko učenje, ublaži učinek krize zaradi COVID-19 na zaposlovanje in socialne razmere, obravnava pomanjkanje delovne sile, znanj in spretnosti ter poveča možnosti za izpopolnjevanje in preusposabljanje, zlasti za tiste, ki so na obrobju trga dela, in neaktivne. Priporočil ji je tudi, naj daje prednost javnim in zasebnim naložbam in jih spodbuja ter naložbe osredotoči na zeleni in digitalni prehod (zlasti na razvoj digitalnih spretnosti in znanj). Svet ji je poleg tega priporočil, naj spodbuja dopolnilne naložbe v omrežno energetsko infrastrukturo in še dodatno racionalizira postopke za izdajo dovoljenj, izboljša energijsko učinkovitost, predvsem v stavbah, ter pospeši naložbe v trajnostni promet in trajnostno kmetijstvo. Nizozemski je priporočil tudi, naj zagotovi odpornost zdravstvenega sistema, med drugim tudi z odpravo obstoječega pomanjkanja delovne sile in uporabo orodij e-zdravja. Svet je Nizozemski priporočil, naj zagotovi učinkovit nadzor in izvrševanje okvira za preprečevanje pranja denarja. Nizozemski je priporočil, naj si v letu 2022 prizadeva za spodbujevalno fiskalno naravnanost. Nizozemsko je pozval tudi, naj v letu 2023 zagotovi, da bo rast nacionalno financiranih tekočih odhodkov v skladu s splošno nevtralno naravnanostjo politike, ob upoštevanju nadaljnje začasne in ciljno usmerjene podpore gospodinjstvom in podjetjem, ki so najbolj ranljiva za povišanja cen energije, ter ljudem, ki bežijo iz Ukrajine. Komisija je po oceni napredka pri izvajanju teh specifičnih priporočil za državo ob predložitvi načrta za okrevanje in odpornost ugotovila, da je bilo priporočilo o fiskalni naravnanosti v letu 2022 v celoti izvedeno. V zvezi s priporočili o naložbah v ciljno usmerjene raziskave, agresivnem davčnem načrtovanju ter blažitvi učinka krize zaradi COVID-19 na gospodarstvo in socialne razmere je bil dosežen znaten napredek. (3)Komisija je 23. maja 2022 objavila poglobljeni pregled za Nizozemsko v skladu s členom 5 Uredbe (EU) št. 1176/2011 Evropskega parlamenta in Sveta. Na podlagi opravljene analize Komisija ugotavlja, da na Nizozemskem obstajajo makroekonomska neravnotežja, zlasti ranljivosti čezmejnega pomena v zvezi z visokim zasebnim dolgom in velikim presežkom na tekočem računu. (4)Svet je v priporočilu o ekonomski politiki euroobmočja državam članicam euroobmočja priporočil, naj ukrepajo, tudi prek svojih načrtov za okrevanje in odpornost, da bi med drugim še naprej uporabljale in usklajevale nacionalne fiskalne politike za učinkovito podporo trajnostnemu in vključujočemu okrevanju. Svet je državam članicam euroobmočja priporočil tudi, naj spodbujajo politike, ki obravnavajo agresivno davčno načrtovanje, zagotavljajo učinkovite aktivne politike trga dela, krepijo vključujoče in kakovostne sisteme izobraževanja in usposabljanja, razvijajo in po potrebi prilagajajo sisteme socialne zaščite, spremljajo učinkovitost svežnjev podpore politikam za podjetja in krepijo nacionalne institucionalne okvire za odpravo ozkih grl za naložbe in prerazporeditev kapitala. Svet jim je poleg tega priporočil, naj zagotavljajo makrofinančno stabilnost, ohranjajo kanale kreditiranja in nadaljujejo delo v zvezi z bančno unijo in digitalnim eurom. (5)Nizozemska je 8. julija 2022 Komisiji predložila nacionalni načrt za okrevanje in odpornost v skladu s členom 18(1) Uredbe (EU) 2021/241. Načrt je bil predložen po postopku posvetovanja z lokalnimi in regionalnimi organi, socialnimi partnerji, organizacijami civilne družbe, mladinskimi organizacijami in drugimi ustreznimi deležniki, izvedenem v skladu z nacionalnim pravnim okvirom. Prevzemanje odgovornosti za načrte za okrevanje in odpornost na nacionalni ravni je temelj za njihovo uspešno izvajanje in trajen učinek na nacionalni ravni ter verodostojnost na evropski ravni. Komisija je na podlagi člena 19 Uredbe (EU) 2021/241 ocenila ustreznost, uspešnost, učinkovitost in skladnost načrta za okrevanje in odpornost v skladu s smernicami za ocenjevanje iz Priloge V k navedeni uredbi. (6)Načrti za okrevanje in odpornost bi morali slediti splošnim ciljem mehanizma za okrevanje in odpornost, vzpostavljenega z Uredbo (EU) 2021/241, in instrumenta Evropske unije za okrevanje, vzpostavljenega z Uredbo Sveta (EU) 2020/2094, da bi podprli okrevanje po krizi zaradi COVID-19. Spodbujati bi morali ekonomsko, socialno in teritorialno kohezijo Unije s prispevanjem k šestim stebrom iz člena 3 Uredbe (EU) 2021/241. (7)Izvajanje načrtov držav članic za okrevanje in odpornost bo pomenilo usklajena prizadevanja za reforme in naložbe po vsej Uniji. Z njihovim usklajenim in hkratnim izvajanjem ter izvajanjem čezmejnih in večdržavnih projektov se bodo te reforme in naložbe medsebojno krepile in ustvarile pozitivne učinke prelivanja po vsej Uniji. Približno tretjina učinka instrumenta na rast in ustvarjanje delovnih mest v državah članicah bo tako posledica prelivanja iz drugih držav članic. Uravnotežen odziv, ki prispeva k šestim stebrom

(8)V skladu s členom 19(3), točka (a), Uredbe (EU) 2021/241 in Prilogo V, merilo 2.1, k navedeni uredbi načrt za okrevanje in odpornost v veliki meri (ocena A) predstavlja celovit in ustrezno uravnotežen odziv na gospodarske in socialne razmere ter s tem ustrezno prispeva k vsem šestim stebrom iz člena 3 navedene uredbe ob upoštevanju specifičnih izzivov, s katerimi se sooča zadevna država članica, in dodeljenih finančnih sredstev zadevne države članice. (9)Načrt za okrevanje in odpornost vključuje ukrepe, ki prispevajo k vsem šestim stebrom, več komponent načrta pa obravnava več stebrov hkrati. Tak pristop pomaga zagotoviti, da se vsak steber obravnava celovito in usklajeno. Načrt za okrevanje in odpornost je močno osredotočen na zeleni prehod in vključuje ukrepe, povezane z energijo in podnebjem. Pričakuje se, da bodo ukrepi, ki spodbujajo bolj trajnostno energijo, vključno s povečanjem proizvodnje zelenega vodika in odpravljanjem ovir za razvoj vetrne energije na morju, spodbudili zeleni prehod. Ti cilji se dodatno podpirajo z razvojem in uporabo brezemisijskih plovil ter razvojem podnebno nevtralnega zračnega prometa. Cilj načrta za okrevanje in odpornost je tudi obnova biotske raznovrstnosti in zmanjšanje odlaganja dušika v okolje, ki predstavlja enega od glavnih okoljskih izzivov, s katerimi se sooča Nizozemska. Pričakuje se, da bo načrt za okrevanje in odpornost celovito prispeval k digitalnemu stebru, in sicer z ukrepi za spodbujanje inovativnih tehnologij ter digitalnih spretnosti in znanj. K hitrejšemu digitalnemu prehodu prispevajo posodobitev informacijske tehnologije v javni upravi, vključno s sodstvom, ter ukrepi za digitalno izobraževanje in e-zdravje. (10)Več komponent načrta za okrevanje in odpornost bi lahko prispevalo k spodbujanju pametne in trajnostne rasti v skladu z industrijsko strategijo EU. Načrt za okrevanje in odpornost vsebuje vrsto ukrepov, vključno z reformami na področju trga stanovanjskih nepremičnin in trga dela, ki so zasnovani za povečanje produktivnosti in rasti v srednje- in dolgoročnem obdobju. Načrt za okrevanje in odpornost predvideva krepitev socialne kohezije s strukturnimi ukrepi na trgu dela ter v izobraževalnih in pokojninskih sistemih. Zadevni ukrepi na področju izobraževanja in usposabljanja vključujejo ukrepe za večjo ustreznost osnovnošolskega in srednješolskega izobraževanja, zlasti z uporabo digitalnih virov. Za blažitev negativnih pretresov in boljše odzivanje na krize načrt za okrevanje in odpornost vključuje ukrepe, za katere se pričakuje, da bodo prispevali k odpornejšemu zdravstvenemu sistemu in manjšemu tveganju akutnega pomanjkanja človeških virov v sektorju nege. Obravnava vseh ali pomembnega dela izzivov, opredeljenih v specifičnih priporočilih za državo (11)V skladu s členom 19(3), točka (b), Uredbe (EU) 2021/241 in Prilogo V, merilo 2.2, k navedeni uredbi se pričakuje, da bo načrt za okrevanje in odpornost prispeval k učinkovitemu obravnavanju vseh ali pomembnega dela izzivov (ocena A), opredeljenih v zadevnih specifičnih priporočilih za državo, vključno z njihovimi fiskalnimi vidiki, in priporočilih na podlagi člena 6 Uredbe (EU) št. 1176/2011, naslovljenih na Nizozemsko, ali izzivov, opredeljenih v drugih ustreznih dokumentih, ki jih je Komisija uradno sprejela v okviru evropskega semestra. (12)Načrt za okrevanje in odpornost vsebuje ukrepe, ki podpirajo naložbe v zeleni in digitalni prehod, s čimer prispeva k obravnavanju povezanih specifičnih priporočil za državo. V zvezi z digitalnim prehodom načrt za okrevanje in odpornost vključuje ukrepe za spodbujanje raziskav in inovacij za povečanje učinka zasebnih naložb v umetno inteligenco in kvantno tehnologijo. Načrt za okrevanje in odpornost vsebuje tudi ukrepe za sprostitev naložb v zeleni prehod, vključno z odpravo ovir za razvoj polj vetrnih elektrarn na morju in podporo zelenemu vodiku ter spodbujanjem uporabe toplotnih črpalk. Poleg tega razvoj dodatnih zmogljivosti za pridobivanje energije iz obnovljivih virov podpira tudi energetski zakon, tj. celovita reforma, ki zagotavlja pravni okvir, da bodo lahko operaterji sistema izvedli potrebne naložbe za prilagoditev omrežja na pričakovano povečanje prenosa energije, proizvedene iz obnovljivih virov. Prehod na čisto in učinkovito proizvodnjo in porabo energije dodatno podpira sveženj zelenih fiskalnih reform, katerih cilj je vplivati na državljane in podjetja, da bi prispevali k zelenemu prehodu. Znatna finančna sredstva so predvidena tudi za ukrepe za izboljšanje energijske učinkovitosti stavb. (13)Načrt za okrevanje in odpornost vsebuje naložbi, ki sta neposredno namenjeni blaženju posledic emisij dušika in odpravljanju njihovih temeljnih vzrokov. Pričakuje se, da bodo ti ukrepi pozitivno vplivali na obnovo biotske raznovrstnosti in podpirali prehod na bolj trajnostno kmetijstvo na Nizozemskem. Poleg tega načrt za okrevanje in odpornost vključuje pomembne naložbe in reforme za podporo trajnostnemu cestnemu, železniškemu, zračnemu in vodnemu prometu. Pričakuje se, da se bo zaradi načrta za okrevanje in odpornost povečala ponudba stanovanj, s čimer bi se omililo pomanjkanje zlasti cenovno dostopnih stanovanj. Cilj pokojninske reforme, ki je vključena v načrt za okrevanje in odpornost, je odpraviti ključne ranljivosti drugega stebra pokojninskega sistema v zvezi z medgeneracijsko pravičnostjo, preglednostjo in odpornostjo na pretrese. (14)Načrt za okrevanje in odpornost vsebuje več ukrepov za krepitev trga dela ter s tem obravnava zadevna specifična priporočila za državo. Pričakuje se, da bo součinkovanje več reform trga dela, med katerimi so uvedba obveznega invalidskega zavarovanja in ukrepi za odpravo navideznega samozaposlovanja, prispevalo k zmanjšanju spodbud za samozaposlene brez zaposlenih ter k zagotavljanju enakih konkurenčnih pogojev za samozaposlene in zaposlene. Poleg tega načrt za okrevanje in odpornost vključuje naložbe, ki naj bi prispevale h krepitvi možnosti za izpopolnjevanje in preusposabljanje. Načrt za okrevanje in odpornost prispeva tudi k odpravljanju pomanjkanja strokovnjakov na področju informacijske in komunikacijske tehnologije, in sicer z naložbami v digitalne zmogljivosti učiteljev in učencev, dijakov in študentov na različnih ravneh izobraževanja ter financiranjem podiplomskih in podoktorskih raziskav na področju umetne inteligence in kvantnih tehnologij. Načrt za okrevanje in odpornost vključuje tudi naložbe, za katere se pričakuje, da bodo prispevale k reševanju pomanjkanja človeških virov v sektorju nege med zdravstvenimi krizami, in sicer z vzpostavitvijo nacionalne rezervne skupine, v katero bodo vključeni nekdanji zdravstveni delavci, in povečanjem zmogljivosti za intenzivno nego. Poleg tega naj bi z drugimi ukrepi omogočili izvajanje zdravstvenega varstva na daljavo z uporabo e-storitev in okrepili izmenjavo podatkov med zdravstvenimi ustanovami in za namene raziskav. (15)V načrt za okrevanje in odpornost je vključenih več reform za učinkovitejšo obravnavo agresivnega davčnega načrtovanja, zlasti z uvedbo davčnih odtegljajev na izplačevanje dividend, obresti in licenčnin v jurisdikcije z nizko davčno stopnjo ter v primerih davčnih zlorab v skladu z nizozemskimi predpisi o preprečevanju zlorab. Poleg nedavno uvedenih ukrepov za preprečevanje pranja denarja so v načrt za okrevanje in odpornost vključeni tudi ukrepi, katerih cilj je storilcem kaznivih dejanj otežiti pranje denarja ter okrepiti zmogljivosti za preiskovanje in pregon. (16)Načrt za okrevanje in odpornost zagotavlja dobro podlago za nadaljnje reforme na področju trga stanovanjskih nepremičnin in trga dela ter dodatne naložbe v razvoj spretnosti in znanj, tudi digitalnih spretnosti in znanj, zlasti za osebe na obrobju trga dela in neaktivne. (17)Za priporočila v zvezi s takojšnjim odzivom fiskalne politike na pandemijo se lahko šteje, da ne spadajo na področje uporabe načrta za okrevanje in odpornost Nizozemske, ne glede na dejstvo, da se je Nizozemska v letih 2020, 2021 in 2022 na splošno ustrezno in zadostno odzvala na takojšnjo potrebo gospodarstva po podpori s fiskalnimi sredstvi v skladu s splošno odstopno klavzulo Pakta za stabilnost in rast. (18)Načrt za okrevanje in odpornost vključuje obsežen sklop reform in naložb, ki se vzajemno krepijo in prispevajo k učinkovitemu reševanju vseh ali znatnega števila gospodarskih in socialnih izzivov, opredeljenih v specifičnih priporočilih za državo, ki jih je Svet naslovil na Nizozemsko v okviru evropskega semestra v letih 2019, 2020 in 2022, zlasti na področjih zelenega, digitalnega in energijskega prehoda, pokojninskega sistema, trga dela, trga stanovanjskih nepremičnin, agresivnega davčnega načrtovanja in zdravstvenega varstva. (19)Načrt za okrevanje in odpornost naj bi z obravnavanjem navedenih izzivov prispeval tudi k odpravljanju neravnotežij, s katerimi se sooča Nizozemska, kot so opredeljena v priporočilih na podlagi člena 6 Uredbe (EU) št. 1176/2011 v letih 2019, 2020 in 2022, zlasti v zvezi z ranljivostmi, povezanimi z visokim zasebnim dolgom in velikim presežkom na tekočem računu. Prispevek k potencialu rasti, ustvarjanju delovnih mest ter gospodarski, socialni in institucionalni odpornosti (20)V skladu s členom 19(3), točka (c), Uredbe (EU) 2021/241 in Prilogo V, merilo 2.3, k navedeni uredbi se pričakuje, da bo imel načrt za okrevanje in odpornost velik vpliv (ocena A) na krepitev potenciala rasti, ustvarjanje delovnih mest ter gospodarsko, socialno in institucionalno odpornost Nizozemske, s tem pa prispeval k izvajanju evropskega stebra socialnih pravic, vključno s spodbujanjem politik za otroke in mlade, ter na ublažitev gospodarskih in socialnih posledic krize zaradi COVID-19 ter s tem okrepil ekonomsko, socialno in teritorialno kohezijo in konvergenco v Uniji. (21)Simulacije, ki so jih opravile službe Komisije, kažejo, da bi lahko načrt za okrevanje in odpornost ter preostali ukrepi Instrumenta Evropske unije za okrevanje do leta 2026 povečali BDP Nizozemske za 0,4 % do 0,6 %, kar ne vključuje morebitnega pozitivnega učinka strukturnih reform, ki je lahko znaten. Pričakuje se, da bo načrt za okrevanje in odpornost v omejenem obsegu prispeval tudi k zaposlovanju. Po pričakovanjih bodo najpomembnejši trajni pozitivni učinki na rast in produktivnost v srednje- do dolgoročnem obdobju posledica ukrepov, povezanih z izobraževanjem, raziskavami in razvojem ter digitalizacijo nizozemskega gospodarstva, pa tudi reform trga z energijo in trga dela. (22)V načrtu za okrevanje in odpornost sta predstavljena sveženj reform izobraževalnega sistema in naložb vanj ter nova zakonodaja, ki ureja trg dela. Pričakuje se, da bodo ti ukrepi obravnavali nekatere izzive na obeh področjih in na različne načine prispevali k izvajanju evropskega stebra socialnih pravic. Pričakuje se, da bodo reforme trga dela zlasti prispevale k enakim konkurenčnim pogojem za zaposlene in samozaposlene, in sicer z ukrepi za zmanjšanje navideznega samozaposlovanja in izboljšanje socialne zaščite samozaposlenih. Pričakuje se, da bodo dodatni viri za izobraževanje koristili mladim, in sicer z naložbami za izboljšanje digitalnih znanj in spretnosti učencev, dijakov in študentov ter učiteljev in razvoj rešitev za učni proces z uporabo umetne inteligence. Pričakuje se, da se bo socialna kohezija okrepila tudi zaradi reform trga stanovanjskih nepremičnin, kot so določene v načrtu za okrevanje in odpornost, ter naložb v cenovno dostopna stanovanja in energijsko učinkovitost. (23)Pričakuje se, da bodo ukrepi v podporo zelenemu in digitalnemu prehodu prispevali k odpornosti, inovacijam in trajnostnosti na Nizozemskem. Zlasti se pričakuje, da bodo naložbe za nadaljnjo digitalizacijo javne uprave in logistike povečale odpornost. Reforme za spodbujanje razogljičenja gospodarstva, naložb v proizvodnjo energije iz obnovljivih virov in energijske učinkovitosti naj bi podprle zeleni prehod in zmanjšale ranljivosti zaradi odvisnosti od fosilnih energentov iz tujine ter tako prispevale k odpornosti. Pričakuje se, da bo reforma drugega pokojninskega stebra prispevala k odpornosti pokojninskih skladov na pretrese. Poleg tega odpornost institucij podpirajo ukrepi za obravnavo agresivnega davčnega načrtovanja in učinkovito preprečevanje pranja denarja. (24)Ukrepi za izboljšanje digitalne infrastrukture in trajnostne mobilnosti naj bi okrepili konvergenco in teritorialno kohezijo. Naložbe v železnice in pametno mobilnost so načrtovane na celotnem ozemlju, zanje pa se pričakuje, da bodo okrepile povezovanje prometnih omrežij. Pričakuje se, da bodo naložbe za izboljšanje digitalnih spretnosti in znanj podprle teritorialno kohezijo, saj bo lahko več ljudi izkoristilo prednosti ureditev dela, ki niso več vezane na fizične poslovne prostore v mestih. Načelo, da se ne škoduje bistveno

(25)V skladu s členom 19(3), točka (d), Uredbe (EU) 2021/241 in Prilogo V, merilo 2.4, k navedeni uredbi se pričakuje, da bo načrt za okrevanje in odpornost zagotovil, da noben ukrep za izvajanje reform in naložbenih projektov, vključenih v načrt za okrevanje in odpornost, ne bo bistveno škodoval okoljskim ciljem (ocena A) v smislu člena 17 Uredbe (EU) 2020/852 Evropskega parlamenta in Sveta (načelo, da se ne škoduje bistveno). (26)V skladu s tehničnimi smernicami iz obvestila Komisije z naslovom „Tehnične smernice za uporabo ,načela, da se ne škoduje bistveno‘ v skladu z uredbo o vzpostavitvi mehanizma za okrevanje in odpornost“ je Nizozemska predložila utemeljitve, da noben ukrep, vključen v njen načrt za okrevanje in odpornost, ne škoduje bistveno nobenemu okoljskemu cilju. Posebna pozornost je bila namenjena ukrepom, katerih vpliv na okoljske cilje je treba natančno preučiti. V zvezi s tem je Nizozemska predložila tehtne dokaze in predvideva izvajanje blažilnih ukrepov za preprečevanje bistvene škode, ki bi morali biti vključeni v zadevne mejnike in cilje. To velja zlasti za naložbo v vodik kot zeleni energent, in sicer za proizvodnjo in uporabo zelenega vodika, ter naložbi v zvezi s plovili za plovbo po celinskih plovnih poteh in plovili za plovbo po morju, tj. naložbi v vetrno energijo na morju in v energetski prehod na celinske plovne poti – brezemisijske storitve. Prispevek k zelenemu prehodu, vključno z biotsko raznovrstnostjo (27)V skladu s členom 19(3), točka (e), Uredbe (EU) 2021/241 in Prilogo V, merilo 2.5, k navedeni uredbi načrt za okrevanje in odpornost vsebuje ukrepe, ki v veliki meri (ocena A) prispevajo k zelenemu prehodu, vključno z biotsko raznovrstnostjo, ali k obravnavanju izzivov, ki iz tega izhajajo. Za ukrepe, ki podpirajo podnebne cilje, je namenjen znesek, ki predstavlja 47,8 % skupnih dodeljenih sredstev za načrt za okrevanje in odpornost, izračunanih po metodologiji iz Priloge VI k navedeni uredbi. V skladu s členom 17 navedene uredbe je načrt za okrevanje in odpornost skladen z informacijami iz nacionalnega energetskega in podnebnega načrta za obdobje 2021–2030. (28)Načrt za okrevanje in odpornost vključuje naložbe, ki naj bi znatno prispevale k ciljema razogljičenja in energijskega prehoda, kot sta določena v nizozemskem nacionalnem energetskem in podnebnem načrtu, in s tem tudi k podnebnemu cilju Unije za leto 2030. Načrt za okrevanje in odpornost spodbuja uporabo obnovljivih virov energije z znatno podporo za naložbe v odpravljanje ovir za razvoj polj vetrnih elektrarn na morju. Ukrep v zvezi z vetrno energijo na morju se osredotoča na stroške vstopa in integracije, brez katerih teh polj ni mogoče izgraditi, kot so zagotavljanje pomorske varnosti, obnova narave in varstvo vrst ter vključevanje v kopensko omrežje in ekosistem. Načrt za okrevanje in odpornost vsebuje tudi naložbe v raziskave in razvoj ter prizadevanja na področju inovacij, ki bi podpirale obširnejšo proizvodnjo obnovljivega vodika kot sredstva za razogljičenje industrije in letalstva. Na področju energijske učinkovitosti naložbe, namenjene omejevanju porabe energije v stavbah in postopnemu opuščanju elektrarn in ogrevalnih sistemov na fosilna goriva, pospešujejo zmanjševanje emisij CO2 v stavbah. Načrt za okrevanje in odpornost z naložbo za spodbujanje novih gradbenih projektov prispeva k večji odpornosti stanovanjskih sosesk na posledice podnebnih sprememb. V zvezi z okoljskim prehodom se pričakuje, da bo načrt za okrevanje in odpornost neposredno prispeval k ohranjanju biotske raznovrstnosti, in sicer z naložbami v obnovo območij Natura 2000 prek programa za naravo in sheme pomoči za sanacijo prašičjih farm. Načrt za okrevanje in odpornost vsebuje tudi namenske naložbe za podporo prehodu na čisto in trajnostno mobilnost z naložbami v področja, kot so brezemisijska plovila za plovbo po celinskih plovnih poteh, pametna prometna signalizacija ter uvedba evropskega sistema za upravljanje železniškega prometa. (29)Naložbe dopolnjuje in krepi raznolik sveženj strukturnih energetskih reform, s katerimi naj bi podjetja in gospodinjstva spodbudili k prehodu na bolj trajnostne vire energije. Načrtovani energetski zakon naj bi zagotovil potreben pravni okvir, s katerim bodo operaterjem sistema omogočene naložbe za prilagoditev omrežja na vse večji delež energije iz obnovljivih virov. Poleg tega se pričakuje, da bo zakon poenostavil postopke za izdajo dovoljenj in izvajanje postopkov za projekte na področju energije iz obnovljivih virov. Pričakuje se, da bosta energetski zakon ter uvedba in poostritev industrijske dajatve na CO2 spodbudila razogljičenje industrije z odpravo davčnih oprostitev za sektorje z visokimi emisijami in določitvijo najnižje cene za emisije CO2 v industriji, če je cena, ki jo določa evropski sistem za trgovanje z emisijami (ETS), nižja od določenega praga. Ločen sklop reform naj bi zmanjšal emisije CO2 zaradi cestnega in zračnega prometa. Reforma obdavčitve avtomobilov vključuje uvedbo davka na kilometrino in postopno opuščanje izjem za plačilo DDV za dostavna vozila na fosilna goriva, medtem ko je zvišanje davka na letalsko potovanje namenjeno omejevanju mobilnosti, ki temelji na fosilnih gorivih. Prispevek k digitalnemu prehodu (30)V skladu s členom 19(3), točka (f), Uredbe (EU) 2021/241 in Prilogo V, merilo 2.6, k navedeni uredbi načrt za okrevanje in odpornost vsebuje ukrepe, ki v veliki meri (ocena A) prispevajo k digitalnemu prehodu ali k obravnavanju izzivov, ki iz tega izhajajo. Za ukrepe, ki podpirajo digitalne cilje, je namenjen znesek, ki predstavlja 25,6 % skupnih dodeljenih sredstev za načrt za okrevanje in odpornost, izračunanih po metodologiji iz Priloge VII k Uredbi (EU) 2021/241. (31)Ukrepi iz načrta za okrevanje in odpornost prispevajo k reševanju izzivov, s katerimi se sooča Nizozemska v zvezi z digitalnim prehodom. Za obravnavo vprašanj, povezanih s prometnimi zastoji, so v načrtu za okrevanje in odpornost predvideni ukrepi za nadgradnjo sistemov za upravljanje prometa in digitalizacijo logističnih postopkov. V zvezi s strukturnim pomanjkanjem usposobljenih strokovnjakov na področju informacijske in komunikacijske tehnologije načrt za okrevanje in odpornost vključuje ukrepe za povečanje digitalne zmogljivosti študentov in učiteljev na različnih ravneh izobraževalnega sistema ter program štipendiranja na področju umetne inteligence. (32)Pričakuje se, da bodo reforme in naložbe iz načrta za okrevanje in odpornost prispevale k digitalnemu prehodu na Nizozemskem tudi na drugih področjih. Načrt za okrevanje in odpornost prispeva k nadaljnji digitalizaciji javne uprave z reformo za povečanje preglednosti centralnih državnih organov in drugih javnih storitev, in sicer z olajšanjem digitalnega dostopa do dokumentov ter naložbami v digitalizacijo pravosodnega sistema in nadgradnjo informacijskih sistemov centralnih državnih organov. Cilj načrta za okrevanje in odpornost je tudi pospešiti razvoj načinov za uporabo kvantne tehnologije ter vzpostaviti mrežo za raziskovalne in poslovne dejavnosti, povezane s kvantnim računalništvom. Drugi ukrepi, ki podpirajo inovativne tehnologije, vključujejo naložbe v širšo uporabo sistemov umetne inteligence v gospodarstvu. (33)Digitalizacija je obravnavana tudi kot horizontalna tema, saj je v načrtu za okrevanje in odpornost uporaba digitalnih rešitev del ukrepov za doseganje podnebnih ciljev, vključno z digitalizacijo prometa. V načrt za okrevanje in odpornost so vključeni tudi ukrepi, ki podpirajo digitalizacijo izobraževanja in e-zdravja. Trajen učinek (34)V skladu s členom 19(3), točka (g), Uredbe (EU) 2021/241 in Prilogo V, merilo 2.7, k navedeni uredbi se pričakuje, da bo imel načrt za okrevanje in odpornost v veliki meri (ocena A) trajen učinek na Nizozemsko. (35)Nizozemska v okviru načrta za okrevanje in odpornost strukturno obravnava ureditve svojega davčnega sistema, ki se uporabljajo za agresivno davčno načrtovanje, in sicer z razširitvijo uporabe davčnih odtegljajev na obresti, licenčnine in dividende, izplačane v države z nizko obdavčitvijo. Pričakuje se, da bodo ukrepi, vključeni v digitalno komponento načrta za okrevanje in odpornost, privedli do trajnega izboljšanja učinkovitosti javnih storitev. Ukrepi, vključeni v načrt za okrevanje in odpornost, so skladni s programom vlade, določenim s koalicijsko pogodbo za obdobje 2021–2025. Pričakuje se, da bodo imele ključne reforme trga dela in trga z energijo ter reforme pokojninskega sistema strukturni učinek na gospodarstvo tudi po zaključku izvajanja mehanizma za okrevanje in odpornost. (36)Pričakuje se, da bodo digitalne naložbe in naložbe v tehnologijo iz načrta za okrevanje in odpornost dolgoročno koristile nizozemskemu gospodarstvu. V prihodnost usmerjene naložbe v digitalizacijo nizozemskega gospodarstva, na primer za širšo uporabo umetne inteligence in kvantnega računalništva, naj bi imele dolgotrajen učinek na konkurenčnost in produktivnost, naložbe, ki podpirajo razvoj digitalnih spretnosti in znanj, pa naj bi srednjeročno prispevale k reševanju pomanjkanja strokovnjakov za informacijsko in komunikacijsko tehnologijo v številnih gospodarskih sektorjih. Pričakuje se, da se bodo zaradi naložb v ponudbo stanovanj na Nizozemskem v naslednjem desetletju izboljšale tudi razmere na trgu stanovanjskih nepremičnin. (37)V načrt za okrevanje in odpornost so vključene tudi reforme, ki nizozemskemu gospodarstvu zagotavljajo dolgoročne koristi. Pričakuje se, da bo reforma pokojninskega sistema zagotovila, da bo pokojninski sistem za sedanje in prihodnje generacije kos izzivom prihodnosti in odporen na pretrese. Pričakuje se tudi, da bo imela reforma energetskega zakona dolgoročen učinek na zeleni prehod, saj bo zagotovila pravni okvir za naložbe, ki so potrebne za pripravo na pričakovano povečanje prenosa energije, proizvedene iz obnovljivih virov energije. Trajni učinek načrta za okrevanje in odpornost se lahko poveča tudi s sinergijami med načrtom za okrevanje in odpornost in drugimi programi, vključno s tistimi, ki se financirajo iz skladov kohezijske politike. Spremljanje in izvajanje (38)V skladu s členom 19(3), točka (h), Uredbe (EU) 2021/241 in Prilogo V, merilo 2.8, k navedeni uredbi so ureditve, predlagane v načrtu za okrevanje in odpornost za zagotovitev učinkovitega spremljanja in izvajanja načrta za okrevanje in odpornost, vključno s predvidenim časovnim razporedom, mejniki in cilji ter povezanimi kazalniki, ustrezne (ocena A). (39)V načrtu za okrevanje in odpornost je predstavljena upravna organizacija njegovega izvajanja, vsebuje pa tudi pregled predvidenih ureditev za spremljanje in poročanje ter opredeljuje akterje ter njihove vloge in obveznosti. Kot usklajevalni organ deluje programski direktorat, pristojen za mehanizem za okrevanje in odpornost, v okviru ministrstva za finance. Programski direktorati na resornih ministrstvih so odgovorni za izvajanje in spremljanje reform in naložb na svojem področju. Pričakuje se, da bodo mejniki in cilji ukrepov iz načrta za okrevanje in odpornost vključeni v prilogo k letnim načrtom posameznih ministrstev. (40)Mejniki in cilji, ki spremljajo reformne in naložbene ukrepe iz načrta za okrevanje in odpornost, so jasni in realistični, predlagani kazalniki zanje pa so ustrezni, sprejemljivi in zanesljivi. Ukrepi, vključeni v načrt za okrevanje in odpornost, so podprti z mejniki in cilji, razporejenimi v celotnem obdobju izvajanja, vendar pa je izvajanje več ključnih reform predvideno šele v letu 2025 ali 2026, poleg tega naj bi tudi nekatere od največjih naložb svoj učinek v celoti dosegle leta 2025 in 2026. Mejniki in cilji veljajo tudi za že izvedene ukrepe, ki so upravičeni do financiranja v skladu s členom 17(2) Uredbe (EU) 2021/241. Zahtevek za izplačilo je upravičen, če se mejniki in cilji zadovoljivo izpolnjujejo v daljšem obdobju.

(41)Države članice bi morale zagotoviti, da se finančna podpora v okviru mehanizma za okrevanje in odpornost sporoči in navede v skladu s členom 34 Uredbe (EU) 2021/241. Tehnična podpora se lahko zahteva v okviru Instrumenta za tehnično podporo, vzpostavljenega z Uredbo (EU) 2021/240 Evropskega parlamenta in Sveta za pomoč državam članicam pri izvajanju njihovih načrtov za okrevanje in odpornost. Izračun stroškov (42)V skladu s členom 19(3), točka (i), Uredbe (EU) 2021/241 in Prilogo V, merilo 2.9, k navedeni uredbi je utemeljitev v načrtu o znesku ocenjenih skupnih stroškov načrta za okrevanje in odpornost v srednji meri (ocena B) razumna in verjetna, skladna z načelom stroškovne učinkovitosti ter sorazmerna s pričakovanim nacionalnim gospodarskim in socialnim učinkom. (43)Nizozemska je na splošno predložila podrobne razčlenitve posameznih ocen stroškov za naložbe in reforme s povezanimi stroški, ki so vključene v načrt za okrevanje in odpornost. Ocena stroškov kaže, da je večina stroškov v načrtu za okrevanje in odpornost razumna in verjetna. Z dokazi, ki podpirajo ocene stroškov, so razumno utemeljeni ključni povzročitelji stroškov predlaganih ukrepov, vendar se stopnja in temeljitost predloženih dokazov za posamezne ukrepe razlikujeta. V večini primerov so bili kot merilo za ocene stroškov predstavljeni pretekli projekti, dejanski podatki o razpisih ali drugi primerljivi podatki o stroških za glavne povzročitelje stroškov. V nekaterih primerih so podrobnosti o metodologiji in predpostavke, uporabljene za pripravo ocene stroškov, omejene, zato ocen stroškov ni mogoče v celoti oceniti pozitivno. Nizozemska je za podkrepitev utemeljitve in dokazovanje ocen stroškov za večino ukrepov predložila tudi podrobno dodatno dokumentacijo. Kljub temu pri nekaterih ukrepih povezava med utemeljitvijo in samim stroškom ni povsem jasna. Nizozemska je predložila zadostne informacije in zagotovila, da stroškov načrta za okrevanje in odpornost ne bodo krili drugi viri financiranja Unije. Poleg tega so ocenjeni skupni stroški načrta za okrevanje in odpornost v skladu z načelom stroškovne učinkovitosti in sorazmerni s pričakovanim nacionalnim gospodarskim in socialnim učinkom. Zaščita finančnih interesov Unije (44)V skladu s členom 19(3), točka (j), Uredbe (EU) 2021/241 in Prilogo V, merilo 2.10, k navedeni uredbi so ureditve, predlagane v načrtu za okrevanje in odpornost, ter dodatni ukrepi iz tega sklepa, ustrezni (ocena A) za preprečevanje, odkrivanje in odpravljanje korupcije, goljufij in nasprotij interesov pri uporabi sredstev, zagotovljenih v okviru navedene uredbe, pri čemer se pričakuje, da bodo učinkovito preprečevale dvojno financiranje v okviru navedene uredbe in drugih programov Unije. To ne posega v uporabo drugih instrumentov in orodij za spodbujanje in zagotavljanje skladnosti s pravom Unije, tudi za preprečevanje, odkrivanje in odpravljanje korupcije, goljufij in nasprotja interesov ter zaščito proračuna Unije v skladu z Uredbo (EU, Euratom) 2020/2092 Evropskega parlamenta in Sveta. (45)Nadzorni sistem in ureditve, predlagani v načrtu za okrevanje in odpornost Nizozemske, temeljijo na zanesljivih postopkih in strukturah, ki se uporabljajo v obstoječem nacionalnem okviru. Načrt za okrevanje in odpornost jasno opredeljuje akterje ter njihove vloge in odgovornosti za izvajanje nalog notranjega nadzora. Načrtuje se, da bo kot usklajevalni organ določen namenski programski direktorat za mehanizem za okrevanje in odpornost v okviru ministrstva za finance, ki je kot tak odgovoren za zaščito finančnih interesov Unije. Izvedbeni organi, kot so ministrstva, agencije ali konzorciji, bi morali z izjavami o upravljanju potrditi zaščito finančnih interesov Unije in zanesljivost sporočenih podatkov o mejnikih in ciljih. Te izjave o upravljanju bi morali preveriti in podpisati direktorati za finančne in ekonomske zadeve pri posameznih ministrstvih. Revizijski organ Auditdienst Rijk, ki je neodvisna služba v okviru ministrstva za finance, bi moral izvajati redne revizije sistemov upravljanja in nadzora, vključno s preizkušanjem podatkov. (46)Nadzorni sistem in druge ustrezne ureditve, vključno z zbiranjem in dajanjem na voljo vseh standardiziranih kategorij podatkov, določenih v členu 22(2), točka (d), Uredbe (EU) 2021/241, so zadostni za preprečevanje, odkrivanje in odpravljanje korupcije, goljufij in nasprotja interesov pri uporabi sredstev ter za preprečevanje dvojnega financiranja na podlagi Uredbe (EU) 2021/241 in drugih programov Unije. Poleg tega bi bilo treba vključiti mejnik za razvoj sistema centralnega repozitorija, ki bi moral hraniti vse informacije v zvezi z doseganjem mejnikov in ciljev ter zbiranjem in hrambo vseh podatkov v skladu s členom 22(2), točka (d), Uredbe (EU) 2021/241 in dostopom do njih. Ta mejnik bi moral biti izpolnjen pred vložitvijo prvega zahtevka za izplačilo. (47)Upravna zmogljivost osrednjih služb, zadolženih za izvajanje in usklajevanje načrta za okrevanje in odpornost, tj. programskega direktorata ministrstva za finance, revizijskega organa in direktoratov za finančne in ekonomske zadeve zadevnih sektorskih ministrstev, je ustrezna za izvajanje njihovih predvidenih vlog in nalog. Vključena sta dva mejnika v zvezi z uradnim sprejetjem zakonskega pooblastila za usklajevalni in revizijski organ, vključen v izvajanje Uredbe (EU) 2021/241. Navedena mejnika bi morala biti izpolnjena pred vložitvijo prvega zahtevka za izplačilo. Skladnost načrta za okrevanje in odpornost (48)V skladu s členom 19(3), točka (k), Uredbe (EU) 2021/241 in Prilogo V, merilo 2.11, k navedeni uredbi načrt v veliki meri (ocena A) vključuje ukrepe za izvajanje reform in javnih naložbenih projektov, ki predstavljajo usklajeno delovanje. (49)Načrt za okrevanje in odpornost, ki ga je predložila Nizozemska, je usklajen in vsebuje dosledne reforme in naložbe, ki se vzajemno krepijo, ter zagotavlja sinergije med različnimi komponentami. Načrt za okrevanje in odpornost vsebuje reforme in javne naložbene projekte, ki predstavljajo usklajeno delovanje. Naložbe in reforme so sestavljene iz šestih komponent z jasno tematsko medsebojno povezavo. Skladnost je zagotovljena znotraj komponent – naložbe spremljajo ustrezne reforme – in med različnimi komponentami načrta za okrevanje in odpornost. Komponente odražajo splošni cilj načrta za okrevanje in odpornost, ki je spodbujanje napredka pri dvojnem prehodu v okviru okrevanja po krizi zaradi COVID-19. Enakost (50)Načrt za okrevanje in odpornost vsebuje ukrepe, ki naj bi Nizozemski pomagali reševati izzive na področju enakosti spolov in enakih možnosti za vse. Digitalna komponenta vsebuje tri ukrepe za izboljšanje enakosti spolov v tem sektorju, s katerimi naj bi se olajšala udeležba žensk na trgu dela. Ukrepi na trgu dela za zmanjšanje institucionalnih razlik med samozaposlenimi in zaposlenimi so namenjeni zagotavljanju enakih konkurenčnih pogojev in prispevajo k spodbujanju enakih možnosti. Ukrepi za odpravljanje neenakosti v izobraževanju vključujejo okrepljeno podporo šolam, ki jih obiskujejo učenci iz socialno in ekonomsko prikrajšanih okolij, za boj proti učnim primanjkljajem zaradi pandemije COVID-19. Podpora za mlade, tudi iz ranljivih skupin, naj bi prav tako prispevala k zagotavljanju enakih možnosti, in sicer z usposabljanjem in poklicnim svetovanjem. Samoocena varnosti (51)Nizozemska je v skladu s členom 18(4), točka (g), Uredbe (EU) 2021/241 predložila kratko samooceno varnosti kot del ukrepa za naložbo v revolucionarno informacijsko tehnologijo. Ta ukrep obsega prenovo notranjih računalniških sistemov ministrstva za obrambo. Vključuje ustrezne zaščitne ukrepe za kibernetsko varnost v skladu s pravom Unije in nacionalnim pravom. Načrt za okrevanje in odpornost ne vsebuje naložb v omrežja 5G ali zelo visokozmogljiva omrežja. Čezmejni in večdržavni projekti (52)Načrt za okrevanje in odpornost vsebuje več naložbenih ukrepov s pomembno čezmejno razsežnostjo. Čeprav v načrtu ni projektov, ki bi se izvajali skupaj z drugimi državami, se za več projektov pričakuje, da bodo imeli pozitivne učinke prelivanja na druge države članice, kot sta naložba v letalstvo v prehodu, katere cilj je zmanjšanje emisij zaradi letalstva, in evropski sistem za upravljanje železniškega prometa, namenjen uskladitvi z evropskim standardom za zaščito in nadzor vlakov. Postopek posvetovanja (53)Prvi koncept načrta za okrevanje in odpornost je bil objavljen 28. marca 2022. Med postopkom posvetovanja, ki je sledil, so bili ustrezni deležniki zaprošeni za mnenje in informacije. Posvetovanje je vključevalo srečanja z javnimi organi (občinami, pokrajinami, uradi za upravljanje vodnih virov (ki so organizacije, odgovorne za upravljanje voda na Nizozemskem)), socialnimi partnerji in organizacijami, ki spodbujajo enakost spolov in enake možnosti za vse. Poleg tega je bilo objavljeno spletno posvetovanje, na katerem so državljani lahko prispevali mnenje o prvem konceptu nizozemskega načrta za okrevanje in odpornost. Posvetovanja z deležniki so privedla do nekaterih sprememb načrta za okrevanje in odpornost, kot je nadomestitev ukrepa za spodbujanje hibridnih toplotnih črpalk z ukrepom subvencije za naložbe v trajnostno energijo in varčevanje z energijo zaradi pripomb, ki so jih podali drugi organi. Za zagotovitev, da bodo ustrezni akterji prevzeli odgovornost, je ključnega pomena, da v celotnem obdobju izvajanja naložb in reform iz načrta za okrevanje in odpornost sodelujejo vsi zadevni lokalni organi in deležniki, vključno s socialnimi partnerji.